CELEX: 31994D0479
Language: hr
Date: 1994-03-29 00:00:00
Title: 94/479/EZ: Odluka Vijeća od 29. ožujka 1994. o sklapanju Sporazuma u obliku razmjene pisama između Europske zajednice i Europske banke za obnovu i razvoj o doprinosu Zajednice računu za nuklearnu sigurnost

11/Sv. 113
            
            
               HR
            
            
               Službeni list Europske unije
            
            
               82
            
         31994D0479
   
               L 200/33
            
            
               SLUŽBENI LIST EUROPSKE UNIJE
            
         ODLUKA VIJEĆA
   od 29. ožujka 1994.
   o sklapanju Sporazuma u obliku razmjene pisama između Europske zajednice i Europske banke za obnovu i razvoj o doprinosu Zajednice računu za nuklearnu sigurnost
   (94/479/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 235.,
   uzimajući u obzir prijedlog Komisije,
   uzimajući u obzir mišljenje Europskog parlamenta (1),
   budući da neizvjesno stanje u području nuklearne sigurnosti u više zemalja srednje i istočne Europe te bivšeg Sovjetskog Saveza zahtijeva međunarodni doprinos za povećanje razine nuklearne sigurnosti u tim zemljama u okviru usklađene strategije; budući da Zajednica s tim ciljem putem svojih programa tehničke pomoći Phare i Tacis odvaja znatna sredstva; budući da je osim toga Komisija dala prijedlog Odluke o izmjeni Odluke 77/270/Euratom o ovlaštenju Komisije za ugovaranje zaduživanja Euratom u svrhu doprinosa financiranju potrebnom za poboljšanje stupnja sigurnosti i učinkovitosti nuklearnih elektrana u određenim zemljama nečlanicama;
   budući da je kao dopuna postojećim naporima Europske banke za obnovu i razvoj uspostavljen multilateralni fond pod nazivom račun za nuklearnu sigurnost koji je namijenjen financiranju kratkoročnih mjera za povećanje razine nuklearne sigurnosti u predmetnim zemljama; budući da su Europsko vijeće na sastanku u Lisabonu i Vijeće u zaključcima 7. prosinca 1992. izrazili želju da Zajednica doprinosi tom fondu;
   budući da Komisija mora osigurati da su postupci koji se provode u okviru računa za nuklearnu sigurnost Europske banke za obnovu i razvoj usklađeni sa strategijom nuklearne sigurnosti Europske unije za zemlje srednje i istočne Europe te bivši Sovjetski Savez;
   budući da za određivanje najprimjerenijih strategija pomoći pitanje nuklearne sigurnosti treba sagledati u okviru cjelokupnih energetskih mogućnosti zemalja srednje i istočne Europe te bivšeg Sovjetskog Saveza; u tom kontekstu poštuju se zaključci izvješća koje su u lipnju 1993. zajedno izradile Svjetska banka, Međunarodna agencija za energetiku i Europska banka za obnovu i razvoj;
   budući da zemlje primateljice moraju poštovati glavne međunarodne sporazume o sigurnosti, biti potpisnice Bečke i Pariške međunarodne konvencije o civilnoj odgovornosti subjekata i s tim ciljem uspostavljati odgovarajuća pravila koja uređuju područje osiguranja;
   budući da zemlje primateljice moraju imati neovisna sigurnosna tijela, planirati zamjenu svojih najopasnijih nuklearnih elektrana, pripremiti mjere štednje energije, predvidjeti postupno uvođenje stvarnog određivanja cijena energije i imati u pripremi cjelokupni energetski program;
   budući da stoga sva materijalna pomoć koja se kratkoročno smatra potrebnom za najopasnije elektrane – prije svega one s reaktorima RBMK i VVER-230 – kada su od ključne važnosti za proizvodnju električne energije u zemljama primateljicama, mora biti uvjetovana postojanjem ili pripremom plana za prijevremeno isključenje tih elektrana;
   budući da Komisija kao dio proračunskog postupka za Europski parlament i Vijeće priprema godišnje izvješće o postupcima koji se provode u okviru računa za nuklearnu sigurnost Europske banke za obnovu i razvoj te njihove usklađenosti sa strategijom nuklearne sigurnosti Europske unije;
   budući da je Vijeće ovlastilo Komisiju za pregovaranje o Sporazumu o doprinosu Zajednice računu za nuklearnu sigurnost; budući da taj Sporazum treba odobriti;
   budući da predmetni Sporazum doprinosi ostvarivanju ciljeva Zajednice; budući da za donošenje ove odluke Ugovorom nisu predviđene druge ovlasti osim onih iz članka 235.,
   ODLUČILO JE:
   Članak 1.
   Sporazum u obliku razmjene pisama između Europske zajednice i Europske banke za obnovu i razvoj o doprinosu Zajednice računu za nuklearnu sigurnost odobrava se u ime Zajednice.
   Tekst razmjene pisama priložen je ovoj Odluci.
   Članak 2.
   Zajednicu u Skupštini doprinositelja i ako to smatra potrebnim u Operativnom odboru računa za nuklearnu sigurnost predstavlja Komisija koja imenuje svoje predstavnike.
   Članak 3.
   Ova Odluka se objavljuje u Službenom listu Europskih zajednica.
   
      Sastavljeno u Bruxellesu 29. ožujka 1994.
      
         
            Za Vijeće
         
         
            Predsjednik
         
         G. MORAITIS
      
   
   
      (1)  Mišljenje od 11. ožujka 1994. (SL C 91, 28.3.1994.).